אלכס נתן

היינץ אלכסנדר "אלכס" נתן (בגרמנית: Heinz Alexander "Alex" Natan, 1 בפברואר 1906 – 14 בינואר 1971) היה אתלט יהודי-גרמני, עיתונאי וסופר. זכה 4 פעמים בתואר אלוף גרמניה (1926, 1927, 1929 ו-1930) ושיאן עולם בריצת שליחים 4x100 מטר.

 קורות חיים 
נתן נולד בברלין למשפחה מהמעמד הבינוני. הוא למד משפטים, היסטוריה ומדעי המדינה באוניברסיטאות של ברלין, היידלברג, מינכן ולייפציג. הוא כתב את עבודת הדוקטורט שלו על דרום מערב אפריקה בשנת 1930.

נוסף ללימודיו האקדמיים, מצא נתן זמן לקריירה ספורטיבית, באתלטיקה. באליפות גרמניה שנערכה בברלין באוגוסט 1925 זכה נתן במדליית ארד בריצת שליחים 4x100 מטר בתוצאה של 42.6 שניות ביחד עם קבוצתו "פניקס קרלסרוהה" (Phönix Karlsruhe). שנה לאחר מכן, באליפות גרמניה שנערכה בלייפציג באוגוסט 1926 הוא זכה במדליית זהב בריצת שליחים 4x100 מטר בתוצאה של 42.1 שניות. באותה שנה הקבוצה קבעה בתחרות שנערכה בקאסל, בריצת שליחים 4x100 מטר שיא אירופה חדש של 41.9 שניות.

באליפות גרמניה שנערכה בברלין ביולי 1927 הוא זכה במדליית זהב בריצת שליחים 4x100 מטר ביחד עם פריץ גרבר היהודי, הלמוט שלוסקה ואלוף גרמניה הלמוט קרניג, חבריו למועדון הספורט שרלוטנבורג (Sport-Club Charlottenburg - SCC) בתוצאה של 41.3 שניות. באליפות גרמניה שנערכה בדיסלדורף ביולי 1928 הוא זכה במדליית כסף בריצת שליחים 4x100 מטר בתוצאה של 42.0 שניות. שבועיים לאחר מכן, הוא השתתף במשחקים האולימפיים שנערכו באמסטרדם כמאמן אתלטיקה.

שיאן עולם
בשנת 1929 שימש כקפטן נבחרת האתלטיקה של גרמניה בתחרות שנערכה בגרמניה נגד נבחרת האתלטיקה של שווייץ. באליפות גרמניה שנערכה בברסלאו ב-22 ביולי אותה שנה הוא זכה במדליית זהב בריצת שליחים 4x100 מטר ביחד עם חבריו למועדון הספורט שרלוטנבורג, הלמוט קרניג, וילהלם גרוסר והרמן שלוסקה בשיא עולם חדש של 40.8 שניות, שיפור לשיא העולם של ארצות הברית וגרמניה (41.0 שניות). שיא זה החזיק מעמד כ-3 שנים ונשבר על ידי אתלטים מגרמניה. באותה אליפות, המועדון היהודי בר כוכבא ברלין (גאורג קורץ, פריץ גרבר, אוסקר קורץ וקורט לוין) זכה במדליית הארד בתוצאה של 42.2 שניות. באליפות גרמניה שנערכה בברלין באוגוסט 1930 הוא זכה בפעם הרביעית במדליית זהב בריצת 4x100 מטר בתוצאה של 41.7 שניות.

עם עליית הנאצים לשלטון בשנת 1933 הוסר שמו מרשימת השיאים הלאומיים. הוא היגר לשווייץ, ולאחר מכן באותה שנה לאנגליה, שם שינה את שם משפחתו לנתן.

מ-1935 ועד 1937 עבד נתן כעוזר במחלקה רוקפלר ליחסים בינלאומיים באוניברסיטת לונדון. לאחר פרוץ מלחמת העולם השנייה נעצר נתן כ"אויב זר" ונכלא בקנדה משנת 1940. לאחר שחרורו מן המעצר, קיבל בשנת 1943 תפקיד בבית הספר "המלך" בווסטר כמנהל היסטוריה בכיר.

מאוחר יותר עבד נתן כעיתונאי וברדיו בגרמניה, באנגליה, בשווייץ ובאיטליה והפך לסופר. הוא היה בין המייסדים של האגודה האנגלו-גרמנית וחבר באגודה הגרמנית לענייני חוץ.

 ראו גם 
 התפתחות שיא העולם בריצת שליחים 4x100 מטר (ויקיפדיה באנגלית)

 ספריו 
 גרמניה החדשה. בלקוול, אוקספורד 1955
 ספורט עם תשוקה. תומאס-ורלאג, ציריך 1956
 עם ריצ'רד קירן: כדורגל. היסטוריה והווה, כללים ומונחים. אולשטיין בכריכה רכה, פרנקפורט אם מיין 1958
 ספורט וחברה. סימפוזיון. Bowes & Bowes Publishers, לונדון 1958
 אנשי אותיות גרמנים. שנים עשר מאמרים ספרותיים. אוסוולד וולף, לונדון 1961
 רנסאנס כסף. מאמרים בהיסטוריה האנגלית של המאה השמינית. מקמילן, 1962
 פרימדונה. שבח של קולות. הוצאת בזיליוס, בזל/שטוטגרט 1962
 ריכרד שטראוס. האופרות. הוצאת בזיליוס, בזל/שטוטגרט 1963
 פרימו אומו. זמרי אופרה גדולים. הוצאת בזיליוס, בזל/שטוטגרט 1963
 עם ריצ'רד קירן: אצטדיון 60. Basilius Presse, בזל/שטוטגרט 1964
 בריטניה היום. 1965
 הוד אפור. יועצים סודיים בצל הכוח'''. Walter Verlag, Olten and Freiburg im Breisgau 1967
 (עורך): ספורט ביקורתית. Hallwag Verlag, ברן ושטוטגרט 1972

 קישורים חיצוניים 

 Between success and persecution: Jewish Athletes in Germany, באתר כוכבי ספורט יהודים גרמנים 

 הערות שוליים 

קטגוריה:עיתונאים יהודים גרמנים
קטגוריה:סופרים יהודים גרמנים
קטגוריה:ספורטאים יהודים גרמנים
קטגוריה:אתלטים יהודים
קטגוריה:אתלטים גרמנים
קטגוריה:אצנים יהודים
קטגוריה:אצנים גרמנים
קטגוריה:בוגרי אוניברסיטת לייפציג
קטגוריה:שיאני עולם גרמנים
קטגוריה:שיאני עולם יהודים
קטגוריה:ספורטאי בר כוכבא ברלין
קטגוריה:גרמנים שנולדו ב-1906
קטגוריה:גרמנים שנפטרו ב-1971